All Too Well

All Too Well on yhdysvaltalaislaulaja Taylor Swiftin kappale. Se julkaistiin vuonna 2012 Swiftin neljännellä studioalbumilla Red. Kappaleen ovat säveltäneet Swift ja Liz Rose.

Swift levytti albumin uudelleen vuonna 2021 nimellä Red (Taylor’s Version). Albumilla on mukana kaksi versiota "All Too Well" -kappaleesta, aiempaa vastaava uusi levytys sekä 10 minuuttia pitkä pidennetty versio laulusta. Kappale nousi Yhdysvalloissa listaykköseksi ja siitä tuli kaikkien aikojen pisin listakärkeen noussut kappale. Swift julkaisi uuden version kanssa lyhytelokuvan All Too Well: The Short Film, joka toimii myös kappaleen musiikkivideona.

Alkuperäinen versio

Sävellys ja levytys
Swift kirjoitti kappaleen lauluntekijä Liz Rosen kanssa. Kappale on tyyliltään country rockia ja siinä on vaikutteita myös pop-musiikista. Laulun sanat kertovat erosta ja sydänsurusta.   Swift on kertonut sanoitusten perustuvan hänen omiin kokemuksiinsa. Laulun on huhuttu kertovan Swiftin suhteesta näyttelijä Jake Gyllenhaalin kanssa.

Swift kirjoitti kappaleen ensimmäisen version yksin. Se syntyi osittain improvisointina Speak Now World Tour -kiertueella vuonna 2011. Kiertueen äänimies äänitti improvisoidun esityksen. Swift pyysi lauluntekijä Liz Rosea muokkaamaan materiaalia, koska kappale oli liian pitkä albumilla julkaistavaksi. Hän on kuvaillut kappaleen olleen noin 10 minuuttia pitkä. Swift ja Rose lyhensivät sen 5 minuuttiin. 

Kappaleen tuottajina toimivat Swift ja Nathan Chapman. Swift oli työskennellyt Chapmanin kanssa ensimmäisestä albumistaan lähtien.

Julkaisu ja listasijoitukset
All Too Well julkaistiin ensimmäisen kerran vuonna 2012 Swiftin albumilla Red. Kappale nousi sijalle 80 Billboard 100 -listalla ja sijalle 17 countrykappaleiden listalla. 

Kappale nousi nopeasti fanien suosioon, vaikka se ei ollut single, ja on pysynyt suosittuna. Sekä fanit että toimittajat ovat pitäneet sitä Swiftin parhaana kappaleena.

Uusi levytys

Taustaa
Swift alkoi levyttää vanhaa tuotantoaan uudelleen master-nauhoitusten oikeuksiin liittyvän kiistan takia. Hän julkaisi uuden version Red-albumista, nimeltään Red (Taylor's Version) vuonna 2021. Nathan Chapman ei palannut tuottajaksi Red (Taylor's Version) -albumille. Alkuperäistä laulua vastaavan uuden levytyksen tuottajana toimivat Swift ja Christopher Rowe. 

Uudella albumilla on mukana myös 10 minuuttia pitkä aiemmin julkaisematon versio. Swift on kertonut siinä olevan alkuperäisiä sanoituksia, jotka leikattiin pois kappaleesta vuonna 2012, kun kappaletta lyhennettiin. Swiftin pitkäaikainen yhteistyökumppani, muusikko ja tuottaja Jack Antonoff tuotti pitkän version yhdessä Swiftin kanssa.

Single-julkaisu
All Too Well julkaistiin digitaalisesti ladattavana singlenä Swiftin verkkokaupassa 15. marraskuuta 2021. Kappaleen lyhyempi versio julkaistiin singlenä Adult Contemporary -radiolle.

Kappaleen saatua suosiota Swift julkaisi siitä lisäksi promosinglenä akustisen pianoversion "All Too Well" (Sad Girl Autumn Version). Akustisen version tuottajana toimi Swiftin kanssa Folklore-albumilla työskennellyt Aaron Dessner.

Listasijoitukset
Kappale nousi Yhdysvaltain singlelistan ensimmäiselle sijalle vuoden 2021 marraskuussa. Listasijoitukseen vaikuttivat sekä 10 minuutin version että uuden lyhyemmän version kuuntelut. Kappaleesta tuli pisin kärkipaikalle koskaan yltänyt kappale. Aiempi ennätys oli Don McLeanin 8 minuuttia pitkällä kappaleella "American Pie". Kappale nousi listakärkeen myös Singaporessa, Malesiassa, Irlannissa, Australiassa ja Kanadassa.

Palkinnot
Kappaleen video voitti parhaan musiikkivideon palkinnon vuoden 2023 Grammy-gaalassa. Se oli ehdolla myös vuoden laulun palkinnon saajaksi.

Lyhytelokuva
Kappaleen musiikkivideona toimiva lyhytelokuva All Too Well: The Short Film julkaistiin 12. marraskuuta 2021. Pitkä versio "All Too Well" -kappaleesta esiintyy elokuvassa kokonaan, mutta siinä on myös dialogia. Swift käsikirjoitti ja ohjasi lyhytelokuvan ja esiintyy siinä yhdessä Dylan O’Brienin ja Sadie Sinkin kanssa. Swift esittää Sinkin roolihenkilöä vanhempana. O'Brien ja Sink esittävät videossa paria, jolla on ikäero. Ikäero on samantyylinen Swiftillä ja hänen ex-poikaystävällään Jake Gyllenhaalilla heidän suhteensa aikana, jolloin Swift oli 20 ja 29. Lyhytelokuva käsittelee O'Brienin ja Sinkin roolihenkilöiden suhdetta, heidän eroaan ja sen vaikutuksia naispäähenkilöön. Lyhytelokuva kyseenalaistaa nuoren naisen ja vanhemman miehen suhteen.

Lyhytelokuva on voittanut useita palkintoja. Se voitti parhaan musiikkivideon Grammy-palkinnon helmikuussa 2023. Lyhytelokuva voitti vuoden videon, parhaan pitkän videon ja parhaan ohjauksen palkinnot MTV Video Awards -gaalassa. Se palkittiin parhaana musiikkivideona myös MTV Europe Music Awards -gaalassa.

Vastaanotto
Niin Swiftin fanit kuin mediakin ovat kutsuneet ”All Too Well” -kappaletta Swiftin parhaaksi. Insider asetti kappaleen viidenneksi 2010-luvun parhaiden kappaleiden listallaan. Vuonna 2019 Pitchfork nimitti sitä Red-albumin kohokohdaksi. Rolling Stonen kaikkien aikojen 500 parhaan kappaleen listalla se sijoittui sijalle 69.

Live-esitykset
Swift esitti kappaleen itseään pianolla säestäen livenä kaikissa Red Tour -kiertueen konserteissa sekä vuoden 2014 Grammy-gaalassa. Hän on esittänyt kappaleen useita kertoja myöhemmin. Kappale oli mukana muutamilla Reputation Stadium Tour -kiertueen keikoilla. Swift esitti sen tuolloin akustisesti kitaralla. Esitys on tallennettu Netflixin julkaisemalle Reputation Stadium Tour -konserttivideolle (2018). 

Swift esitti 10 minuutin version livenä ensimmäisen kerran lyhytelokuvan ensi-illassa marraskuussa 2021. Hän esitti sen seuraavana iltana Saturday Night Live -ohjelmassa. 10 minuutin versio on osa Swiftin The Eras Tour -kiertueen ohjelmistoa vuonna 2023.

Versiot

Lähteet

Aiheesta muualla 
 

Taylor Swiftin kappaleet
Vuoden 2012 kappaleet
Yhdysvaltain singlelistan ykköset
Jack Antonoffin tuottamat kappaleet
Balladit